**У С Т А В**

На

Народно читалище „Петър Житаров-1928 г.“ ,

с. Караново, общ. Айтос, обл. Бургас,

актуализиран на основание промените в Закона за народните читалища / Д.в. 42 от 05.06.2019 г.

ОСНОВНИ ПОЛОЖЕНИЯ

Чл.1. Народно читалище „Петър Житаров-1928 г.“ , с.Караново, общ.Айтос, обл.Бургас е юридическо лице с нестопанска цел.Учредено е през 1928 г. Читалището е културно-просветно сдружение в населеното място, в дейността на което могат да участват всички физически лица без органичения на възраст и пол, политически и религиозни възгледи и етническо самосъзнание.Регистрирано е съгласно разпоредбите на ЗЮЛНЦ и ЗНЧ и действа съобразно българското законодателство.

НАИМЕНОВАНИЕ

Чл.2. /1/ Наименованието на Народното читалище е: „Петър Житаров-1928 г.“.

/2/ Всяко писмено изявление на Народното читалище трябва да съдържа неговото наименование, седалище и адрес на управление, данни за регистрация, включително БУЛСТАТ.

Чл. 3. Седалището и адресът на управление на Народно читалище „Петър Житаров-1928 г.“ е: с.Караново, общ.Айтос, обл.Бургас.

ЦЕЛИ

Чл.4./1/ Народно читалище „Петър Житаров-1928 г.“, с.Караново е юридическо лице с нестопанска цел създадено за извършване на дейност в обществена полза.

/2/ Основните цели на читалището са:

Да работи за развитието и обогатяването на културния живот на хората в селото, да запазва и развива обичаите и традициите на българския народ, да буди интерес към знания с оглед развитието на личността и приобщаването й към ценностите на науката, културата, изкуството, да бъде средище на духовен живот и материална култура на хората от селото и региона, да работи за възпитанието и утвърждаване на националното самосъзнание.

СРЕДСТВА ЗА ПОСТИГАНЕ НА ЦЕЛИТЕ

Чл.5. За постигане на целите читалището развива основна дейност като: урежда и поддържа библиотека, читалня,фото-, фоно-, филмо-, и видеотека, развива и подпомага любителското художествено творчество; организира школи, кръжоци, курсове, клубове, филмови прожекции, видеотеки, празненства, концерти, чествания,събира, съхранява и разпространява знания за родния край, създава, съхранява, популяризира музейни и други сбирки.

Чл.6. Читалището може да отдава под наем имуществото си , да купува имущество, да стопанисва компютърни клубове, да създава малки цехове за производство на продукция с персонал до 15 човека.

Чл.7. Читалището няма право да предоставя собственото си или ползвано от него имущество възмездно или безвъзмездно за хазартни игри и нощни заведения, за дейност на нерегистрирани по Закона за вероизповеданията религиозни общности и юридически лица с нестопанска цел, за постоянно ползване от политически партии, на председателя, секретаря, членове на настоятелството и проверителна комисия и на членовете на техните семейства.

СРОК

Чл.8. Народно читалище „Петър Житаров-1928 г.“ се учредява за неопределен срок от време.

УЧРЕДЯВАНЕ

Чл.9./1/ Читалище могат да учредят най-малко 50 дееспособни физически лица за селата,които вземат решение на проведено за целта учредително събрание.

/2/ Учредителното събрание приема устава на читалището и избира неговите органи.Уставът урежда:

1. наименованието
2. седалището
3. целите
4. източници на финансиране
5. органи на управление и контрол, техните правомощия, начина на избирането им, реда на свикването им и за вземане на решения
6. начина на приемане на членове и прекратяване на членство, както и реда за определяне на членския внос

Чл.10./1/ Читалището придобива качеството юридическо лице с вписването му в регистъра на окръжния съд за организациите с нестопанска цел, в чийто район е читалището.

/2/ в регистъра се вписват:

1. наименованието и седалището
2. уставът
3. имената на членовете на настоятелството и проверителната комисия на читалището
4. името и длъжността на лицето, което представлява читалището
5. настъпилите промени по подточки „а“-„г“ от чл.10, ал.2 от този устав трябва да бъдат заявени за вписване в 14 дневен срок от възникването им

ПРИДОБИВАНЕ И ПРЕКРАТЯВАНЕ НА ЧЛЕНСТВО

Чл.11./1/ Членовете на читалището са индивидуални, колективни и почетни.

/2/ Индивидуалните членове са български граждани. Те биват действителни и спомагателни:

1. действителните членове са лица навършили 18 години, които участват в дейността на читалището, редовно плащат членския си внос и имат право да избират и да бъдат избирани
2. спомагателни членове са лица до 18 години, които нямат право да избират и бъдат избирани, те имат право на съвещателен глас
3. колективните членове съдействат за осъществяване целите на читалището, подпомагат дейностите, поддържането и обогатяването на материалната база и имат право на един глас в общото събрание. Колективни членове могат да бъдат:

* професионални организации
* стопански организации
* търговски дружества
* кооперации и сдружения
* културно-просветни и любителски клубове и творчески колективи

/3/ За членове на читалището се приемат дееспособни физически лица, които подават молба по образец до настоятелството, мотивационно писмо, в което изразяват волята си да станат членове на читалището и декларация, че са запознати и приемат устава му и другите вътрешни правила, ако има такива.

/4/ Настоятелството внася молбата за разглеждане от общото събрание на следващото заседание.Членството се придобива от датата на решението на общото събрание.

/5/ Членство в народното читалище се прекратява:

1. с едностранно писмено волеизявление
2. със смъртта или поставянето под запрещение на физическото лице
3. с изключването
4. с прекратяване на читалището

/6/ Член на читалище може да бъде изключен с решение на общото събрание по предложение на Настоятелството.

/7/ При маловажни случаи на нарушение, Настоятелството определя с решение срок за преустановяване на нарушението и за отстраняване на неговите последици, при неспазването на което прави предложение за изключване.

ЧЛЕНСТВЕНИ ПРАВА И ЗАДЪЛЖЕНИЯ

Чл.12. Членовете на народното читалище имат следните права:

1. да участват в управлението на народното читалище
2. да бъдат информирани за неговата дейност
3. да ползват имуществото на народното читалище само доколкото това е свързано с упражняването на дейността и функциите на неговите управителни органи или такива възложени с решение на тези органи
4. да се ползват от резултатите от дейността на народното читалище, съгласно разпоредбите на закона на този устав

Чл.13. Членовете на народното читалище имат следните задължения:

1. да спазват разпоредбите на този устав, вътрешните правила и да изпълняват решенията на ръководните органи
2. да участват в действията на народното читалище и да работят за осъществяване на неговите цели
3. да издигат авторитета на народното читалище, да спомагат за увеличаване на неговото имущество, да не извършват действия или бездействия, които противоречат на целите му и го злепоставят
4. да внасят в срок, предвидените в този устав вноски

ЧЛЕНСКИ ВНОС

Чл.14. /1/ Вноските биват встъпителни и годишни

/2/ Встъпителните вноски могат да бъдат имуществени или парични

/3/ Размерът на месечните и встъпителни вноски се определя на заседание на общото събрание по предложение на Настоятелството, веднъж годишно с одобрение на годишната програма и бюджета за нея

/4/ Встъпителните и други дарителски вноски от членовете на народното читалище се предоставят с договор за дарение

/5/ Годишните вноски се внасят в касата на народното читалище до края на *м.*февруари срещу квитанция от приходен ордер

/6/ Членствените права и задължения, с изключение на имуществените са непрехвърлими и не преминават върху други лица при смърт

/7/ За задълженията на народното читалище неговите членове носят отговорност, само до размера на предвидените в настоящия устав вноски и кредиторите нямат право да предявяват претенции към личното имущество над този размер

УПРАВЛЕНИЕ

Чл.15. Органи на читалището са общото събрание, настоятелството и проверителната комисия.

Чл.16./1/ Върховен орган на читалището е общото събрание, което се състои от всички членове имащи глас.

/2/ Членовете на читалището могат да упълномощават с изрично писмено пълномощно физическо лице да ги представлява на едно или неограничен брой заседания на общото събрание.Пълномощниците нямат право да представляват повече от трима членове едновременно и да преупълномощават трети лица.

Чл.17./1/ Общото събрание:

1. изменя и допълва устава;
2. избира и освобождава членовете на настоятелството, проверителната комисия и председателя;
3. приема вътрешни актове, необходими за дейността на читалището;
4. изключва членове на читалището;
5. определя основни насоки на дейността на читалището;
6. взема решения за приемане на членове или за прекратяване на членство в читалищното сдружение;
7. приема бюджета на читалището;
8. приема годишния отчет до 30 март на следващата година;
9. определя размера на членския внос;
10. отменя решения на органи на читалището;
11. взема решения за откриване на клонове на читалището след съгласуване с общината;
12. взема решения за закриване на читалището;
13. взема решения за отнасяне до съда на незаконосъобразни действия на ръководството или на отделни читалищни членове;

2/ Решенията на общото събрание са задължителни за другите органи на читалището.

Чл.18. Редовно общо събрание се свиква от настоятелството най-малко веднъж годишно.Извънредно общо събрание може да бъде свикано по решение на настоятелството, по искане на проверителната комисия или на 1/3 от членовете на читалището с право на глас.при отказ на настоятелството да свика извънредно общо събрание до 15 дни от постъпване на искането проверителната комисия или една трета от членовете на читалището с право на глас, могат да свикат извънредно общо събрание от свое име.

СВИКВАНЕ

Чл.19. Общото събрание се свиква от Настоятелството чрез покана за събрание, която трябва да съдържа дневния ред, датата, часа и мястото на провеждането му и кой го свиква. Тя трябва да бъде получена срещу подпис или връчена не по-късно от 7 дни преди датата на провеждането. В същия срок на вратата на читалището трябва да бъде залепена покана за събранието.

КВОРУМ

Чл.20. Общото събрание е законно, ако присъстват най-малко от половината от имащите право на глас членове на читалището. При липса на кворум събранието се отлага с един час. Тогава събранието е законно, ако на него присъстват не по-малко от една трета от членовете при редовно общо събрание и не по-малко от половината плюс един от членовете при извънредно общо събрание.

ВЗЕМАНЕ НА РЕШЕНИЯ

Чл.21. Решенията по чл.17, ал. 1, букви „а“, „г“, „й“, „к“, „л“ от този устав се вземат с мнозинство най-малко две трети от всички членове. Останалите решения се вземат с мнозинство повече от половината присъстващи членове.

Чл.22./1/ Две трети от членовете на общото събрание на народното читалище могат да предявят иск пред окръжния съд по седалището на читалището за отмяна на решение на общото събрание, ако то противоречи на закона или устава.

/2/ Искът се предявява в едномесечен срок от узнаването на решението,но не по-късно от една година от датата на вземане на решението.

/3/ Прокурорът може да иска от окръжния съд по седалището на читалището да отмени решение на общото събрание, което противоречи на закона или устава в едномесечен срок от узнаване на решението, но не по-късно от една година от датата на вземане на решението.

НАСТОЯТЕЛСТВО

Чл.23. Изпълнителен орган на читалището е настоятелството, което се състои най-малко от трима членове, които са членове на Народното читалище избрани от общото събрание за срок от три години. Същите да нямат роднински връзки по права и съребрена линия до четвърта степен.

ПРАВОМОЩИЯ НА НАСТОЯТЕЛСТВОТО

Чл.24./1/ Настоятелство:

1. свиква общото събрание;
2. осигурява изпълнението на решенията на общото събрания;
3. подготвя и внася в общото събрание проект за бюджета на читалището, утвърждава щата му;
4. подготвя и внася за приемане в общото събрание годишен отчет за дейността на читалището и за приходите и разходите;
5. отчета за изразходваните от бюджета средства се представят в общината, на чиято територия се намира читалището;
6. назначава секретаря на читалището, като щатен служител, който работи по трудов договор, определя възнаграждението му и утвърждава длъжностната му характеристика;
7. определя правила за работата си;
8. в 7 дневен срок от вписването на читалището в съдебния регистър подава заявление за вписване в публичния регистър на народните читалища към министъра на културата, като регистъра се вписват

* наименованието на читалището
* седалището
* източникът на първоначалното му финансиране
* клонове, ако има такива
* името на лицето, което представлява читалището
* ЕИК по БУЛСТАТ
* в срока по чл.21, ал.1, б. „з“ от този устав вписва и всяка настъпила промяна на горните обстоятелства

/2/ Към заявлението за вписване се прилага и уставът на читалището.

/3/ Министърът на културата издава удостоверение за извършеното вписване в регистъра и уведомява за това кмета на общината, където се намира седалището на читалището.

/4/ На невписани в регистъра на министъра на културата читалища не се предоставят субсидии от държавния и общински бюджет, както държавно и общинско имущество за ползване.

/5/ Настоятелството взема решение с мнозинство повече от половината на членовете си.

Чл.25. Председателят на читалището е член на настоятелството и се избира от общото събрание за срок от три години.

Чл.26. Председателят:

1. организира дейността на читалището съобразно закона, устава и решенията на общото събрание;
2. представлява читалището;
3. свиква заседания на настоятелството, не по-рядко от три месеца по своя инициатива или по искане на всеки от членовете му и ги ръководи, председателства Общото събрание;
4. отчита дейността си пред настоятелството;
5. сключва и прекратява трудовите договори със служителите съобразно бюджета на читалището въз основа на решение на настоятелството;
6. извършва разпореждания със средства на читалището и необходими правни и фактически действия с оглед правилното му управление;
7. ежегодно в срок до 10 ноември представя на кмета на общината предложения за своята дейност през следващата година;
8. кмета на общината внася направените предложения в общинския съвет, който приема годишната програма за развитие на читалищната дейност в съответната община, която програма се изпълнява от читалищата въз основа на финансово обезпечени договори сключени с кмета на общината;
9. председателя на читалището представя ежегодно до 31 март пред кмета на общината и общинския съвет доклад за осъществените читалищни дейности в изпълнение на програмата по чл.26, б. „з“ от този устав и за изразходваните от бюджета средства през предходната година

Чл.27./1/ Секретаря на читалището:

1. организира изпълнението на решенията на настоятелството, включително решенията за изпълнение на бюджета;
2. организира текущата основна и допълнителна дейност;
3. отговаря за работата на щатния и хонорувания персонал;
4. представлява читалището заедно и поотделно с председателя;

2/ Секретаря не може да е в роднински връзки с членовете на настоятелството и на проверителната комисия по права и по съребрена линия до четвърта степен, както и да бъде съпруг или съпруга на председателя на читалището.

ПРОВЕРИТЕЛНА КОМИСИЯ

Чл.28./1/ Проверителната комисия се състои от трима членове избрани от общото събрание из между членовете на читалището за срок от три години.

/2/ Членовете на проверителната комисия не могат да бъдат лица, които са в трудови правоотношения с читалището или са роднини на членове на настоятелството, на председателя или секретаря по права линия, съпрузи, братя, сестри или роднини по сватовство от първа степен.

Чл.29./1/ Проверителната комисия осъществява контрол върху дейността на настоятелството, председателя и секретаря на читалището по спазване на закона, устава и решенията на общото събрание.

/2/ При констатирани нарушения проверителната комисия уведомява общото събрание на читалището, а при данни за извършено престъпление и органите на прокуратурата.

/3/ Изготвя отчет за финансовото състояние на читалището и го представя на общото събрание.

/4/ Упражнява контрол върху управлението на финансовите средства и имуществото на читалището, извършва проверки по свое усмотрение.

Чл.30. Не могат да бъдат избирани членове на настоятелството и на проверителната комисия и за секретари лица, които са осъждани на лишаване от свобода за умишлени престъпления от общ характер.

Чл.31. Членовете на настоятелството, включително председателя и секретарят подават декларации за конфликт на интереси при условията и реда на Закона за предотвратяване и разкриване на конфликт на интереси. Декларациите се обявяват на интернет страницата на съответното читалище.

ИМУЩЕСТВО И ФИНАНСИРАНЕ

Чл.32. Имуществото на читалището се състои от право на собственост и от други вещни права, вземания, ценни книжа и други права и задължения.

Чл.33. Народното читалище набира средства от следните източници:

1. членски внос
2. културно-просветна и информационна дейност
3. субсидия от държавния и общински бюджети
4. наеми от движимо и недвижимо имущество
5. дарения и завещания
6. спонсорство
7. други източници

Чл.34. Читалището може да има авоари в банки в лева и чужда валута.

Чл.35. Читалището не може да отчуждава недвижими вещи и да учредява ипотека върху тях.

Чл.36. Движими вещи могат да бъдат отчуждавани, залагани, бракувани или заменени с по-доброкачествени само с решение на настоятелството.

Чл.37. Недвижимото и движимо имущество, собственост на читалището както и приходите от него не подлежат на принудително изпълнение, освен за вземания произтичащи с трудови правоотношения.

ПРЕКРАТЯВАНЕ

Чл.38./1/ Читалището може да бъде прекратено по решение на общото събрание, вписано в регистъра на окръжния съд. То може да бъде прекратено с ликвидация или по решение на окръжния съд, ако:

1. дейността му противоречи на закона, устава и добрите нрави
2. имуществото не се използва според целите и предмета на дейността на читалището
3. е налице трайна невъзможност читалището да действа или не развива дейност за период две години; в тези случаи министърът на културата изпраща сигнал до прокурора за констатирана липса на дейност на читалище
4. не е учредено по законния ред
5. е обявено в несъстоятелност

/2/ Прекратяването на читалището по решение на окръжния съд може да бъде постановено по искане на прокурора самостоятелно или след подаден сигнал от министъра на културата.

/3/ Прекратяване на читалището по искане на прокурора се вписва служебно.

ПРЕХОДНИ И ЗАКЛЮЧИТЕЛНИ РАЗПОРЕДБИ

Чл.39. Настоящият актуализиран устав бе приет на общо събрание на Народно читалище „Петър Житаров-1928 г.“ с.Караново, общ.Айтос, обл.Бургас проведено на 03.06.2010 г.

Неразделна част от този устав е списъкът с имената и подписите на членовете на Народно читалище „Петър Житаров-1928 г.“ с.Караново присъствали и приели актуализирания устав.

**СПИСЪЧЕН СЪСТАВ НА ЧИТАЛИЩО НАСТОЯТЕЛСТВО И ПРОВЕРИТЕЛНА КОМИСИЯ**

**НА**

**Н Ч „ПЕТЪР ЖИТАРОВ-1928“ с. КАРАНОВО, общ. АЙТОС,**

**обл. БУРГАС**

**1. Николай Радков Ненков – Председател на Читалищно настоятелство**

**2. Тодорка Йорданова Димова - Секретар**

**3. Момка Темелкова Ганчева – Член**

**4. Марийка Тодорова Ангелова – Член**

**5. Павлина Атанасова Шатърова – Председател на Проверителна комисия**

**6. Златка Панчева Димитрова – Член**

**7. Дияна Русева Йовчева - Член**